CELEX: 32020R1042
Language: el
Date: 2020-07-15 00:00:00
Title: Κανονισμός (ΕΕ) 2020/1042 του Ευρωπαϊκού Κοινοβουλίου και του Συμβουλίου της 15ης Ιουλίου 2020 για τη θέσπιση προσωρινών μέτρων όσον αφορά τις προθεσμίες των σταδίων συγκέντρωσης, επαλήθευσης και εξέτασης που προβλέπονται στον κανονισμό (ΕΕ) 2019/788 σχετικά με την Ευρωπαϊκή Πρωτοβουλία Πολιτών, λόγω της επιδημικής έκρηξης της COVID-19

17.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 231/7
               
            
         ΚΑΝΟΝΙΣΜΟΣ (ΕΕ) 2020/1042 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
         της 15ης Ιουλίου 2020
         για τη θέσπιση προσωρινών μέτρων όσον αφορά τις προθεσμίες των σταδίων συγκέντρωσης, επαλήθευσης και εξέτασης που προβλέπονται στον κανονισμό (ΕΕ) 2019/788 σχετικά με την Ευρωπαϊκή Πρωτοβουλία Πολιτών, λόγω της επιδημικής έκρηξης της COVID-19
         ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 24,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Αποφασίζοντας σύμφωνα με τη συνήθη νομοθετική διαδικασία (1),
         Εκτιμώντας τα ακόλουθα:
         
                     (1)
                  
                  
                     Στις 11 Μαρτίου 2020, ο Παγκόσμιος Οργανισμός Υγείας ανακοίνωσε ότι η επιδημική έκρηξη της COVID-19 εξελίχθηκε σε παγκόσμια πανδημία. Τα κράτη μέλη πλήττονται με δραματικό και πρωτόγνωρο τρόπο από τις συνέπειες της εν λόγω πανδημίας. Έχουν λάβει σειρά περιοριστικών μέτρων με στόχο την ανάσχεση ή την επιβράδυνση της μετάδοσης της COVID-19, όπως μεταξύ άλλων μέτρα αναστολής των δραστηριοτήτων με σκοπό τον περιορισμό της ελεύθερης κυκλοφορίας των πολιτών τους, απαγόρευση δημόσιων εκδηλώσεων και κλείσιμο καταστημάτων, εστιατορίων και σχολείων. Τα εν λόγω μέτρα έχουν παραλύσει τον δημόσιο βίο στο σύνολο σχεδόν των κρατών μελών.
                  
               
                     (2)
                  
                  
                     Τα μέτρα που ελήφθησαν από τα κράτη μέλη έχουν αναπόφευκτα επηρεάσει σε σημαντικό βαθμό την Ευρωπαϊκή Πρωτοβουλία Πολιτών. Για να είναι έγκυρες οι Ευρωπαϊκές Πρωτοβουλίες Πολιτών («πρωτοβουλίες»), βάσει του κανονισμού (ΕΕ) 2019/788 του Ευρωπαϊκού Κοινοβουλίου και του Συμβουλίου (2) οι διοργανωτές οφείλουν να συγκεντρώσουν τουλάχιστον ένα εκατομμύριο δηλώσεις υποστήριξης σε τουλάχιστον το ένα τέταρτο των κρατών μελών εντός διαστήματος 12 μηνών. Η συγκέντρωση δηλώσεων υποστήριξης σε έντυπη μορφή, η πραγματοποίηση ενημερωτικών εκστρατειών σε τοπικό επίπεδο και η διοργάνωση δημόσιων εκδηλώσεων, που είναι μείζονος σημασίας για μια επιτυχή πρωτοβουλία, έχουν καταστεί πολύ πιο δυσχερείς λόγω των μέτρων που λαμβάνονται στο πλαίσιο της αντιμετώπισης της πανδημίας της COVID-19.
                  
               
                     (3)
                  
                  
                     Ο κανονισμός (ΕΕ) 2019/788 προβλέπει επίσης ορισμένες νομικές υποχρεώσεις για τα κράτη μέλη και τα θεσμικά όργανα της Ένωσης. Οι εν λόγω υποχρεώσεις υπόκεινται σε αυστηρές προθεσμίες από τις οποίες ο κανονισμός (ΕΕ) 2019/788 δεν επιτρέπει καμία παρέκκλιση.
                  
               
                     (4)
                  
                  
                     Η Συνθήκη για την Ευρωπαϊκή Ένωση δίνει στους πολίτες της Ένωσης τη δυνατότητα να προσεγγίζουν απευθείας με αίτημά τους την Επιτροπή, καλώντας τη να υποβάλει πρόταση για να εκδοθεί νομική πράξη της Ένωσης για την εφαρμογή των Συνθηκών. Η Ευρωπαϊκή Πρωτοβουλία Πολιτών είναι ένα από τα βασικά μέσα με τα οποία οι πολίτες της Ένωσης μπορούν να συμμετέχουν με εύκολο και προσβάσιμο τρόπο στον δημοκρατικό και πολιτικό διάλογο σχετικά με την Ένωση και να θέτουν ζητήματα που τους ενδιαφέρουν στην ατζέντα της Ένωσης.
                  
               
                     (5)
                  
                  
                     Υπό τις παρούσες εξαιρετικές περιστάσεις και ιδίως λόγω των μέτρων που έχουν λάβει τα κράτη μέλη στο πλαίσιο της αντιμετώπισης της πανδημίας της COVID-19, είναι αναγκαία η λήψη προσωρινών μέτρων για τη διατήρηση της αποτελεσματικότητας της Ευρωπαϊκής Πρωτοβουλίας Πολιτών ως μέσου, και για την παροχή ασφάλειας δικαίου όσον αφορά την ενδεχόμενη παράταση των εφαρμοστέων προθεσμιών.
                  
               
                     (6)
                  
                  
                     Τα κράτη μέλη έχουν επισημάνει ότι, για να είναι σε θέση να συνεχίσουν να παρακολουθούν και να ελέγχουν την κατάσταση της δημόσιας υγείας, θα προβούν σε σταδιακή μόνο άρση των περιορισμών που επέβαλαν στο πλαίσιο των μέτρων που ελήφθησαν για την αντιμετώπιση της πανδημίας της COVID-19. Ως εκ τούτου, είναι σκόπιμο η περίοδος συγκέντρωσης των δηλώσεων υποστήριξης να παραταθεί κατά έξι μήνες, καλύπτοντας την περίοδο από την 11η Μαρτίου 2020, όταν ο Παγκόσμιος Οργανισμός Υγείας ανακοίνωσε ότι η επιδημική έκρηξη της COVID-19 εξελίχθηκε σε πανδημία. Η εν λόγω παράταση βασίζεται στην παραδοχή ότι, τουλάχιστον κατά τους πρώτους έξι μήνες από την 11η Μαρτίου 2020, τουλάχιστον το ένα τέταρτο των κρατών μελών ή αριθμός κρατών μελών που αντιπροσωπεύει ποσοστό άνω του 35 % του πληθυσμού της Ένωσης θα εφαρμόζουν μέτρα που περιορίζουν σε σημαντικό βαθμό την ικανότητα των διοργανωτών να συγκεντρώνουν δηλώσεις υποστήριξης σε έντυπη μορφή και να πραγματοποιούν ενημερωτικές εκστρατείες σε τοπικό επίπεδο. Συνεπώς, για πρωτοβουλίες των οποίων η περίοδος συγκέντρωσης βρισκόταν σε εξέλιξη την 11η Μαρτίου 2020, η μέγιστη περίοδος συγκέντρωσης δηλώσεων υποστήριξης θα πρέπει να παραταθεί κατά έξι μήνες. Επιπροσθέτως, για πρωτοβουλίες για τις οποίες η περίοδος συγκέντρωσης ξεκίνησε μεταξύ της 11ης Μαρτίου και της 11ης Σεπτεμβρίου 2020, η περίοδος συγκέντρωσης θα πρέπει να παραταθεί έως την 11η Σεπτεμβρίου 2021.
                  
               
                     (7)
                  
                  
                     Για να διασφαλιστούν ενιαίοι όροι εφαρμογής του παρόντος κανονισμού και δεδομένου ότι δύσκολα μπορεί να προβλεφθεί το τέλος της πανδημίας στην Ένωση, θα πρέπει να ανατεθούν εκτελεστικές αρμοδιότητες στην Επιτροπή για την περαιτέρω παράταση της περιόδου συγκέντρωσης όσον αφορά πρωτοβουλίες η περίοδος συγκέντρωσης των οποίων εξακολουθεί να βρίσκεται σε εξέλιξη στις 11 Σεπτεμβρίου 2020, όταν τα μέτρα αντιμετώπισης της πανδημίας της COVID-19, τα οποία θέτουν ουσιαστικά εμπόδια στη δυνατότητα των διοργανωτών να συγκεντρώσουν δηλώσεις υποστήριξης σε έντυπη μορφή και να ενημερώσουν το κοινό για τις τρέχουσες πρωτοβουλίες, εξακολουθούν να ισχύουν μετά την εν λόγω ημερομηνία σε τουλάχιστον το ένα τέταρτο των κρατών μελών ή σε αριθμό κρατών μελών που αντιπροσωπεύει ποσοστό άνω του 35 % του πληθυσμού της Ένωσης. Η εξάμηνη παράταση της περιόδου συγκέντρωσης που προβλέπει ο παρών κανονισμός θα πρέπει να παρέχει επαρκή χρόνο στην Επιτροπή προκειμένου να αποφασίζει κατά πόσον η περαιτέρω παράταση της περιόδου συγκέντρωσης είναι αιτιολογημένη. Οι εν λόγω εκτελεστικές αρμοδιότητες θα πρέπει επίσης να παρέχουν στην Επιτροπή τη δυνατότητα να εκδίδει εκτελεστικές πράξεις για παράταση της περιόδου συγκέντρωσης σε περίπτωση νέας κρίσης στον τομέα της δημόσιας υγείας συνδεόμενης με νέα επιδημική έκρηξη της COVID-19, εφόσον τουλάχιστον το ένα τέταρτο των κρατών μελών ή αριθμός κρατών μελών που αντιπροσωπεύει ποσοστό άνω του 35 % του πληθυσμού της Ένωσης έχουν λάβει μέτρα που είναι πιθανόν να έχουν τις ίδιες επιπτώσεις. Κατά την έκδοση αυτών των εκτελεστικών πράξεων, η Επιτροπή θα πρέπει να προσδιορίζει τις σχετικές πρωτοβουλίες, με τη νέα καταληκτική ημερομηνία των περιόδων συγκέντρωσής τους κατόπιν τυχόν χορηγηθεισών παρατάσεων, καθώς και τις πραγματικές συνθήκες που δικαιολογούν τη χορήγηση τέτοιων παρατάσεων. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου (3).
                  
               
                     (8)
                  
                  
                     Κατά την αξιολόγησή της πριν την έκδοση εκτελεστικών πράξεων που παρατείνουν την περίοδο συγκέντρωσης, η Επιτροπή θα πρέπει να λαμβάνει υπόψη εάν τα μέτρα που ελήφθησαν από τα κράτη μέλη στο πλαίσιο της αντιμετώπισης της πανδημίας της COVID-19 ή της αντιμετώπισης νέας επιδημικής έκρηξης της COVID-1 περιορίζουν σε σημαντικό βαθμό την ικανότητα των διοργανωτών να συγκεντρώνουν δηλώσεις υποστήριξης σε έντυπη μορφή και να πραγματοποιούν ενημερωτικές εκστρατείες σε τοπικό επίπεδο.
                  
               
                     (9)
                  
                  
                     Η Επιτροπή θα πρέπει να ενημερώνει τους διοργανωτές των πρωτοβουλιών και τα κράτη μέλη σχετικά με κάθε παράταση της περιόδου συγκέντρωσης μαζί με τη νέα καταληκτική ημερομηνία της περιόδου συγκέντρωσης για κάθε σχετική πρωτοβουλία. Σύμφωνα με την υποχρέωση πληροφόρησης της Επιτροπής βάσει του άρθρου 4 παράγραφος 3 του κανονισμού (ΕΕ) 2019/788, οι εν λόγω νέες καταληκτικές ημερομηνίες θα πρέπει επίσης να υποδεικνύονται στο επιγραμμικό μητρώο και στο δημόσιο ιστότοπο για την Ευρωπαϊκή Πρωτοβουλία Πολιτών.
                  
               
                     (10)
                  
                  
                     Τα μέτρα που λαμβάνουν τα κράτη μέλη στο πλαίσιο της αντιμετώπισης της πανδημίας της COVID-19 μπορούν να επηρεάσουν σημαντικά την ικανότητα των αρμόδιων αρχών να ολοκληρώσουν την επαλήθευση των δηλώσεων υποστήριξης για συγκεκριμένη πρωτοβουλία εντός της τρίμηνης προθεσμίας που προβλέπεται στον κανονισμό (ΕΕ) 2019/788. Επί παραδείγματι, μπορεί να υπάρχει λιγότερο διαθέσιμο προσωπικό ή οι αρμόδιες αρχές να είναι επιφορτισμένες με επιπρόσθετα καθήκοντα και αρμοδιότητες ως συνέπεια της πανδημίας.
                  
               
                     (11)
                  
                  
                     Τα κράτη μέλη θα πρέπει να διασφαλίζουν ότι, παρά τα μέτρα που έχουν ληφθεί στο πλαίσιο της αντιμετώπισης της πανδημίας της COVID-19, οι διοικήσεις τους λειτουργούν κανονικά στον βαθμό που είναι εφικτό. Εντούτοις, σε εξαιρετικές περιπτώσεις, θα πρέπει να δίνεται σε κράτος μέλος η δυνατότητα να υποβάλει στην Επιτροπή αιτιολογημένο αίτημα για παράταση της περιόδου επαλήθευσης. Το αίτημα θα πρέπει να τεκμηριώνεται και να λαμβάνει υπόψη τις επιπτώσεις των σχετικών με την πανδημία μέτρων στη λειτουργία των αρμόδιων αρχών του εν λόγω κράτους μέλους. Για να διασφαλιστούν ενιαίοι όροι εφαρμογής του παρόντος κανονισμού, θα πρέπει να ανατεθούν στην Επιτροπή εκτελεστικές αρμοδιότητες για τη χορήγηση της αιτούμενης παράτασης. Η παράταση δεν θα πρέπει να υπερβαίνει την αρχική περίοδο επαλήθευσης.
                  
               
                     (12)
                  
                  
                     Λόγω των μέτρων που έχουν λάβει τα κράτη μέλη στο πλαίσιο της αντιμετώπισης της πανδημίας της COVID-19, ενδέχεται να είναι δύσκολο για τα θεσμικά όργανα της Ένωσης να διοργανώσουν συναντήσεις με διοργανωτές ή δημόσιες ακροάσεις στο πλαίσιο της εξέτασης έγκυρων πρωτοβουλιών στο κράτος μέλος στο οποίο προτίθενται να διοργανώσουν τις εν λόγω συναντήσεις ή ακροάσεις. Σε τέτοιες περιπτώσεις, τα θεσμικά όργανα θα πρέπει να έχουν τη δυνατότητα να αναβάλουν τις εν λόγω συναντήσεις ή ακροάσεις έως μία ημερομηνία κατά την οποία αυτές θα είναι δυνατές εν όψει της κατάστασης της δημόσιας υγείας στο εν λόγω κράτος μέλος. Εάν η δημόσια ακρόαση αναβληθεί, η Επιτροπή θα πρέπει να είναι σε θέση να μεταθέτει την έκδοση της ανακοίνωσής της στην οποία εκθέτει τα νομικά και πολιτικά της συμπεράσματα σχετικά με την πρωτοβουλία έως τρεις μήνες από την πραγματοποίηση της δημόσιας ακρόασης, ώστε η Επιτροπή να είναι σε θέση να λάβει δεόντως υπόψη τα συμπεράσματα που θα προκύψουν κατά την ακρόαση.
                  
               
                     (13)
                  
                  
                     Εάν η περίοδος συγκέντρωσης, επαλήθευσης ή εξέτασης παραταθεί λόγω των μέτρων που έχουν λάβει τα κράτη μέλη στο πλαίσιο της αντιμετώπισης της πανδημίας της COVID-19, οι περίοδοι διατήρησης των δηλώσεων υποστήριξης που προβλέπονται στον κανονισμό (ΕΕ) 2019/788 θα πρέπει να παρατείνονται αντίστοιχα.
                  
               
                     (14)
                  
                  
                     Λόγω της απρόβλεπτης και αιφνίδιας φύσης της επιδημικής έκρηξης της COVID-19 και των επακόλουθων μέτρων που έλαβαν τα κράτη μέλη, τα οποία παρατάθηκαν κατ’ επανάληψη, καθώς και του χρονικού διαστήματος που απαιτούν οι νομοθετικές διαδικασίες για τη θέσπιση των σχετικών μέτρων δεν ήταν εφικτό να θεσπιστούν εγκαίρως τα προσωρινά μέτρα που προβλέπονται στον παρόντα κανονισμό σχετικά με ορισμένες μεμονωμένες πρωτοβουλίες. Για τον λόγο αυτό, τα προσωρινά μέτρα θα πρέπει να καλύπτουν επίσης την περίοδο πριν από την έναρξη ισχύος του παρόντος κανονισμού.
                  
               
                     (15)
                  
                  
                     Ο παρών κανονισμός θα πρέπει επίσης να εφαρμόζεται σε πρωτοβουλίες που καταχωρίστηκαν πριν από την 1η Ιανουαρίου 2020 βάσει του κανονισμού (ΕΕ) αριθ. 211/2011 του Ευρωπαϊκού Κοινοβουλίου και του Συμβουλίου (4), στις οποίες οι διατάξεις του εν λόγω κανονισμού σχετικά με τη συγκέντρωση δηλώσεων υποστήριξης και με την επαλήθευση και την πιστοποίηση εκ μέρους των κρατών μελών εξακολουθούν να εφαρμόζονται σύμφωνα με το άρθρο 27 του κανονισμού (ΕΕ) 2019/788.
                  
               
                     (16)
                  
                  
                     Δεδομένου του προσωρινού χαρακτήρα των μέτρων των κρατών μελών στο πλαίσιο της αντιμετώπισης της πανδημίας της COVID-19, η περίοδος ισχύος του παρόντος κανονισμού θα πρέπει επίσης να είναι περιορισμένη.
                  
               
                     (17)
                  
                  
                     Σύμφωνα με την αρχή της αναλογικότητας, είναι αναγκαίο και κατάλληλο για την επίτευξη του βασικού στόχου της διατήρησης της αποτελεσματικότητας του μέσου της Ευρωπαϊκής Πρωτοβουλίας Πολιτών κατά τη διάρκεια της πανδημίας της COVID, να καθοριστούν προσωρινά μέτρα σχετικά με τις προθεσμίες των σταδίων συγκέντρωσης, επαλήθευσης και εξέτασης που προβλέπονται στον κανονισμό (ΕΕ) 2019/788. Ο παρών κανονισμός δεν υπερβαίνει τα απαιτούμενα για την επίτευξη των επιδιωκόμενων στόχων, σύμφωνα με το άρθρο 5 παράγραφος 4 της Συνθήκης για την Ευρωπαϊκή Ένωσης.
                  
               
                     (18)
                  
                  
                     Ο παρών κανονισμός θα πρέπει να θεσπιστεί επειγόντως, ώστε να περιοριστούν όσο το δυνατόν περισσότερο οι καταστάσεις νομικής αβεβαιότητας που επηρεάζουν πολίτες, διοργανωτές, εθνικές διοικήσεις και τα θεσμικά όργανα της Ένωσης, ιδίως στις περιπτώσεις που οι προθεσμίες για τη συγκέντρωση δηλώσεων υποστήριξης, την επαλήθευση και την εξέταση σε σχέση με σειρά πρωτοβουλιών έχουν ήδη παρέλθει ή κοντεύουν να παρέλθουν.
                  
               
                     (19)
                  
                  
                     Εν όψει του επείγοντος χαρακτήρα λόγω των εξαιρετικών περιστάσεων που έχουν προκληθεί από την επιδημική έκρηξη της COVID-19, θεωρήθηκε σκόπιμο να εφαρμοστεί παρέκκλιση από την περίοδο των οκτώ εβδομάδων που αναφέρεται στο άρθρο 4 του πρωτοκόλλου αριθ. 1 σχετικά με τον ρόλο των εθνικών κοινοβουλίων στην Ευρωπαϊκή Ένωση, το οποίο προσαρτάται στη Συνθήκη για την Ευρωπαϊκή Ένωση, στη Συνθήκη για τη λειτουργία της Ευρωπαϊκής Ένωσης και στη Συνθήκη για την ίδρυση της Ευρωπαϊκής Κοινότητας Ατομικής Ενέργειας.
                  
               
                     (20)
                  
                  
                     Για να καταστεί δυνατή η ταχεία εφαρμογή των μέτρων που προβλέπονται στον παρόντα κανονισμό, ο παρών κανονισμός θα πρέπει να αρχίσει να ισχύει επειγόντως την επομένη της δημοσίευσής του στην Επίσημη Εφημερίδα της Ευρωπαϊκής Ένωσης,
                  
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Αντικείμενο
            Ο παρών κανονισμός θεσπίζει προσωρινά μέτρα που ισχύουν για τις περιόδους συγκέντρωσης, επαλήθευσης και εξέτασης καταχωρισμένων ευρωπαϊκών πρωτοβουλιών πολιτών βάσει του κανονισμού (ΕΕ) 2019/788 και του κανονισμού (ΕΕ) αριθ. 211/2011 («πρωτοβουλίες»), στο πλαίσιο των μέτρων που λαμβάνουν τα κράτη μέλη για την αντιμετώπιση της πανδημίας της COVID-19.
         
         
            Άρθρο 2
            Παράταση των προθεσμιών για τη συγκέντρωση δηλώσεων υποστήριξης
            
               1.   Κατά παρέκκλιση από το άρθρο 8 παράγραφος 1 του κανονισμού (ΕΕ) 2019/788 και από το άρθρο 5 παράγραφος 5 του κανονισμού (ΕΕ) αριθ. 211/2011, αν η περίοδος συγκέντρωσης δηλώσεων υποστήριξης για μια πρωτοβουλία βρισκόταν σε εξέλιξη την 11η Μαρτίου 2020, η μέγιστη περίοδος συγκέντρωσης παρατείνεται για διάστημα έξι μηνών για την εν λόγω πρωτοβουλία.
               Εάν η συγκέντρωση των δηλώσεων υποστήριξης για μια πρωτοβουλία ξεκίνησε μεταξύ της 11ης Μαρτίου 2020 και της 11ης Σεπτεμβρίου 2020, η περίοδος συγκέντρωσης παρατείνεται έως την 11η Σεπτεμβρίου 2021 για την εν λόγω πρωτοβουλία.
               Η Επιτροπή ενημερώνει τους διοργανωτές των σχετικών πρωτοβουλιών και τα κράτη μέλη για την παράταση δυνάμει του πρώτου και του δεύτερου εδαφίου της παρούσας παραγράφου. Υποδεικνύει τη νέα καταληκτική ημερομηνία της περιόδου συγκέντρωσης για κάθε πρωτοβουλία στο επιγραμμικό μητρώο που αναφέρεται στο άρθρο 4 παράγραφος 3 του κανονισμού (ΕΕ) 2019/788.
            
            
               2.   Η Επιτροπή μπορεί να εκδώσει εκτελεστικές πράξεις για την περαιτέρω παράταση των μέγιστων περιόδων συγκέντρωσης δηλώσεων υποστήριξης για πρωτοβουλίες που αναφέρονται στην παράγραφο 1, όταν τουλάχιστον το ένα τέταρτο των κρατών μελών ή αριθμός κρατών μελών που αντιπροσωπεύει ποσοστό άνω του 35 % του πληθυσμού της Ένωσης εξακολουθεί, μετά την 11η Σεπτεμβρίου 2020, να εφαρμόζει μέτρα στο πλαίσιο της αντιμετώπισης της πανδημίας της COVID-19 που περιορίζουν σε σημαντικό βαθμό την ικανότητα των διοργανωτών να συγκεντρώνουν δηλώσεις υποστήριξης σε έντυπη μορφή και να ενημερώνουν το κοινό σχετικά με τις εν εξελίξει πρωτοβουλίες τους.
               Η Επιτροπή μπορεί επίσης να εκδώσει εκτελεστικές πράξεις για την παράταση της μέγιστης περιόδου συγκέντρωσης δηλώσεων στήριξης για πρωτοβουλίες των οποίων η περίοδος συγκέντρωσης βρίσκεται σε εξέλιξη κατά τη διάρκεια νέας επιδημικής έκρηξης της COVID-19, όταν τουλάχιστον το ένα τέταρτο των κρατών μελών ή αριθμός κρατών μελών που αντιπροσωπεύει ποσοστό άνω του 35 % του πληθυσμού της Ένωσης αναγκάζεται να εφαρμόσει μέτρα που επηρεάζουν αρνητικά τους διοργανωτές των εν λόγω πρωτοβουλιών στον ίδιο βαθμό με τα μέτρα που αναφέρονται στο πρώτο εδάφιο.
               Οι εκτελεστικές πράξεις που προβλέπονται στο πρώτο και στο δεύτερο εδάφιο προσδιορίζουν τις σχετικές πρωτοβουλίες και τη νέα καταληκτική ημερομηνία της περιόδου συγκέντρωσής τους.
               Οι εν λόγω εκτελεστικές πράξεις εκδίδονται σύμφωνα με τη συμβουλευτική διαδικασία στην οποία παραπέμπει το άρθρο 6 παράγραφος 2.
               Η διάρκεια κάθε παράτασης βάσει της παρούσας παραγράφου είναι τρεις μήνες.
               Για το σκοπό της αξιολόγησης από την Επιτροπή του κατά πόσον πληρούνται οι απαιτήσεις για την έκδοση εκτελεστικών πράξεων που αναφέρονται στο πρώτο και στο δεύτερο εδάφιο, τα κράτη μέλη παρέχουν στην Επιτροπή, κατόπιν αιτήματος, πληροφορίες σχετικά με τα μέτρα που έχουν λάβει ή προτίθενται να λάβουν στο πλαίσιο της αντιμετώπισης της πανδημίας της COVID-19 ή της αντιμετώπισης νέας επιδημικής έκρηξης της COVID-19.
               Η Επιτροπή κοινοποιεί την απόφασή της στους διοργανωτές και ενημερώνει τα κράτη μέλη σχετικά με κάθε παράταση που χορηγείται όσον αφορά κάθε μία από τις σχετικές πρωτοβουλίες. Δημοσιεύει την απόφασή της στο επιγραμμικό μητρώο που αναφέρεται στο άρθρο 4 παράγραφος 3 του κανονισμού (ΕΕ) 2019/788.
            
            
               3.   Κατά παρέκκλιση από τις παραγράφους 1 και 2, η συνολική διάρκεια της περιόδου συγκέντρωσης δεν υπερβαίνει τους 24 μήνες.
            
         
         
            Άρθρο 3
            Παράταση των προθεσμιών για την επαλήθευση των δηλώσεων υποστήριξης από τα κράτη μέλη
            
               1.   Κατά παρέκκλιση από το άρθρο 12 παράγραφος 4 του κανονισμού (ΕΕ) 2019/788 και από το άρθρο 8 παράγραφος 2 του κανονισμού (ΕΕ) αριθ. 211/2011, σε περίπτωση που ένα κράτος μέλος θεωρεί ότι, λόγω των μέτρων που έχει λάβει στο πλαίσιο της αντιμετώπισης της πανδημίας της COVID-19, δεν θα είναι εφικτό να ολοκληρώσει την επαλήθευση των δηλώσεων υποστήριξης για μια δεδομένη πρωτοβουλία εντός της περιόδου που προβλέπεται στις εν λόγω διατάξεις, μπορεί να υποβάλει αιτιολογημένο αίτημα για παράταση της εν λόγω περιόδου. Το αίτημα αυτό υποβάλλεται στην Επιτροπή το αργότερο έναν μήνα πριν από τη λήξη της σχετικής περιόδου.
            
            
               2.   Σε περίπτωση που, κατόπιν αιτήματος που υποβάλλεται σύμφωνα με την παράγραφο 1, η Επιτροπή διαπιστώσει ότι πληρούνται οι απαιτήσεις της εν λόγω παραγράφου, εκδίδει εκτελεστική πράξη που επιτρέπει στο ενδιαφερόμενο κράτος μέλος να εφαρμόσει παράταση της περιόδου που αναφέρεται στην παράγραφο 1. Η παράταση δεν είναι μικρότερη από έναν μήνα ούτε υπερβαίνει τους τρεις μήνες.
            
            
               3.   Η Επιτροπή κοινοποιεί την απόφασή της στο κράτος μέλος και ενημερώνει τους διοργανωτές της σχετικής πρωτοβουλίας σχετικά με την παράταση. Δημοσιεύει την απόφασή της στο επιγραμμικό μητρώο που αναφέρεται στο άρθρο 4 παράγραφος 3 του κανονισμού (ΕΕ) 2019/788.
            
         
         
            Άρθρο 4
            Παράταση των προθεσμιών για την εξέταση των έγκυρων πρωτοβουλιών
            
               1.   Κατά παρέκκλιση από τα άρθρα 14 παράγραφος 2 και 15 παράγραφος 1 του κανονισμού (ΕΕ) 2019/788, σε περίπτωση που η Επιτροπή ή το Ευρωπαϊκό Κοινοβούλιο αντιμετώπισαν, μετά τις 11 Μαρτίου 2020, δυσχέρειες ως προς τη διοργάνωση συνάντησης με διοργανωτές ή δημόσιας ακρόασης, αντίστοιχα, λόγω των μέτρων που έχουν ληφθεί στο πλαίσιο της αντιμετώπισης της πανδημίας της COVID-19 από το κράτος μέλος στο οποίο τα εν λόγω θεσμικά όργανα προτίθενται να διοργανώσουν τη συνάντηση ή την ακρόαση, τη διοργανώνουν μόλις το επιτρέψει η κατάσταση της δημόσιας υγείας στο ενδιαφερόμενο κράτος μέλος, ή, σε περίπτωση που οι διοργανωτές συμφωνήσουν να συμμετάσχουν εξ αποστάσεως στη συνάντηση ή την ακρόαση, μόλις μπορέσουν να συμφωνήσουν με τα θεσμικά όργανα για την ημερομηνία αυτής.
            
            
               2.   Κατά παρέκκλιση από το άρθρο 15 παράγραφος 2 του κανονισμού (ΕΕ) 2019/788, εάν το Ευρωπαϊκό Κοινοβούλιο αναβάλλει δημόσια ακρόαση σύμφωνα με την παράγραφο 1 του παρόντος άρθρου, η Επιτροπή εκδίδει την ανακοίνωσή της στην οποία εκθέτει τα νομικά και πολιτικά της συμπεράσματα σχετικά με την πρωτοβουλία εντός τριών μηνών από τη δημόσια ακρόαση.
            
         
         
            Άρθρο 5
            Παράταση των προθεσμιών για τη διατήρηση δεδομένων προσωπικού χαρακτήρα
            
               1.   Κατά παρέκκλιση από το άρθρο 19 παράγραφος 5 του κανονισμού (ΕΕ) 2019/788, όταν η μέγιστη περίοδος συγκέντρωσης ή περίοδος επαλήθευσης για μια δεδομένη πρωτοβουλία παρατείνεται σύμφωνα με το άρθρο 2 ή 3 του παρόντος κανονισμού, η προθεσμία των 21 μηνών εντός των οποίων πρέπει να καταστρέφονται οι δηλώσεις υποστήριξης και τα αντίγραφά τους παρατείνονται κατά το ίδιο χρονικό διάστημα.
            
            
               2.   Κατά παρέκκλιση από το άρθρο 19 παράγραφος 8 του κανονισμού (ΕΕ) 2019/788, σε περίπτωση που η μέγιστη περίοδος συγκέντρωσης, περίοδος επαλήθευσης ή περίοδος εξέτασης για μια δεδομένη πρωτοβουλία παρατείνεται σύμφωνα με το άρθρο 2, 3 ή 4 του παρόντος κανονισμού, οι προθεσμίες εντός των οποίων πρέπει να καταστρέφονται τα αρχεία με τις ηλεκτρονικές διευθύνσεις παρατείνονται κατά το ίδιο χρονικό διάστημα.
            
         
         
            Άρθρο 6
            Διαδικασία επιτροπής
            
               1.   Η Επιτροπή επικουρείται από την επιτροπή για την Ευρωπαϊκή Πρωτοβουλία Πολιτών που προβλέπεται στο άρθρο 22 του κανονισμού (ΕΕ) 2019/788. Πρόκειται για επιτροπή κατά την έννοια του κανονισμού (ΕΕ) αριθ. 182/2011.
            
            
               2.   Όταν γίνεται παραπομπή στην παρούσα παράγραφο, εφαρμόζεται το άρθρο 4 του κανονισμού (ΕΕ) αριθ. 182/2011.
            
         
         
            Άρθρο 7
            Αναδρομική ισχύς
            Τα άρθρα 2 έως 5 έχουν αναδρομική ισχύ όσον αφορά πρωτοβουλίες των οποίων η περίοδος συγκέντρωσης, η περίοδος επαλήθευσης ή η περίοδος εξέτασης έληξε μεταξύ της 11ης Μαρτίου 2020 και της ημερομηνίας έναρξης ισχύος του παρόντος κανονισμού.
         
         
            Άρθρο 8
            Έναρξη ισχύος
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται έως την 31η Δεκεμβρίου 2022.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 15 Ιουλίου 2020.
            
               
                  Για το Ευρωπαϊκό Κοινοβούλιο
               
               
                  Ο Πρόεδρος
               
               D. M. SASSOLI
            
            
               
                  Για το Συμβούλιο
               
               
                  Η Πρόεδρος
               
               J. KLOECKNER
            
         
         
            (1)  Θέση του Ευρωπαϊκού Κοινοβουλίου της 9ης Ιουλίου 2020 (δεν έχει ακόμη δημοσιευθεί στην Επίσημη Εφημερίδα)] και απόφαση του Συμβουλίου της 14ης Ιουλίου 2020.
         
            (2)  Κανονισμός (ΕΕ) 2019/788 του Ευρωπαϊκού Κοινοβουλίου και του Συμβουλίου, της 17ης Απριλίου 2019, σχετικά με την Ευρωπαϊκή Πρωτοβουλία Πολιτών (ΕΕ L 130 της 17.5.2019, σ. 55).
         
            (3)  Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).
         
            (4)  Κανονισμός (ΕΕ) αριθ. 211/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, σχετικά με την πρωτοβουλία πολιτών (ΕΕ L 65 της 11.3.2011, σ. 1).